κ Λιεκδικούμε την επανένωση. Πορεία ειρήνης, 1η 
Σεπτεµβρίου. 15.00 πλατεία Ελευθερίας 


Πλατφόρμα Ελληνοκυπρίων και Τουρκοκυπρίων εκπαιδευτικών «Ενωμένη Κύπρος» 
Λευκωσία, 28 Αυγούστου 2009 


Διακήρυξη για την 1η Σεπτεμβρίου 


Η πορεία για την Ἡμέρα Ειρήνης είναι για την Κύπρο πορεία για το σεβασμό στην 
αλήθεια του άλλου και τη λύση 


Η 1η Σεπτεμβρίου είναι η Παγκόσμια Μέρα Ειρήνης. Είναι µια µόρα αφιερωμένη από 
τη διεθνή κοινότητα στον αγώνα ενάντια στον πόλεμο και στα δεινά που αυτός 
συνεπάγεται για τους λαούς όλου του κόσμου. Η Κύπρος, θύμα πολεμικών 
συγκρούσεων για δεκαετίες, βιώνει ακόµα τις συνέπειες του εθνικιστικού μίσους, τοῦ 
ρατσισμού και της αντιπαράθεσης, παραμένοντας διαιρεμένη. Όμως, για την 
Πλατφόρμα Ελληνοκυπρίων και Τουρκοκυπρίων Εκπαιδευτικών «Ενωμένη Κύπρος», 
ένα παράθυρο ελπίδας ανοίγεται φέτος στην πατρίδα µας. Και θεωρούμε πως είναι 
στο χέρι τῶν δυο κοινοτήτων, του καθενός από εμάς, να μετατρέψουμε αυτή την 
ευκαιρία σε οριστική λύση του Κυπριακού, να οικοδομήσουμετις συνθήκες 
ειρηνικής συμβίωσης ελληνοκυπρίων και τουρκοκυπρίων. 


Δικαιούμαστε να αισιοδοξούμε, δικαιούμαστε να παίρνουμε την απόφαση να 
συμβάλουμε ενεργά στο να σπρώξουµε τα πράγματα μπροστά. Την προσδοκία αυτή 
µας τη δίνουν γεγονότα μεγάλης σημασίας, όπως είναι η νέα φάση των συνομιλιών 
στην οποία εισέρχονται οι ηγέτες τῶν δυο κοινοτήτων, καθώς και το πρόσφατο ρήγμα 
σε ακόµα ένα σηµείο του διαχωριστικού τείχους, στο Λιμνίτη. Όμως, ελπιδοφόρα 
είναι και τα μηνύματα που εκπέμπουν «μικρά» πράγματα των τελευταίων ημερών: Η 
εκταφή και ταυτοποίηση λειψάνων των αγνοουμένων άρχισε να δημιουργεί και στις 
δυο κοινότητες ατμόσφαιρα επίγνωσης του μεγάλου κακού που κάναμε η µια στην 
άλλη. Ελληνοκύπριοι συνειδητοποιούν για πρώτη ίσως φορά την ὕπαρξη 
τουρκοκυπρίων αγνοουμένων από την εθνικιστική μανία κάποιων από την κοινότητά 
τους, και τουρκοκύπριοι συνειδητοποιούν τον πόνο που προκάλεσε στους 
ελληνοκύπριους ο χαμός τόσων αγαπημένων προσώπων, ιδιαίτερα το 1974. Αλλά 
έρχονται καθημερινά στο φῶς και περιπτώσεις ελληνοκυπρίων που έσώσαν από 
βέβαιο θάνατο τουρκοκύπριους, και το αντίστροφο. Την ίδια ώρα, συγγενείς 
αγνοουμένων και από τις δυο κοινότητες απλώνουν το χέρι της συμφιλίωσης ο ένας 
στον άλλο. 


Την 1η του Σεπτέμβρη, µε πρωτοβουλία της Πλατφόρμας της Ειρήνης στην οποία 
συμμετέχει η «Ενωμένη Κύπρος», δυο πορείες από τις δυο πλευρές της Λευκωσίας 
θα ενωθούν σε µια μεγάλη γιορτή της συμφιλίωσης στο Λήδρα Πάλας. Σε μια μεγάλη 
συγκέντρωση της αποφασιστικότητας για συμφιλίωση και λύση. Για να διακηρύξουν 
πως αναγνωρίζουμε τον πόνο του άλλου, θέλουμε να δούμε κατάματα όλη την 
αλήθεια, μαθαίνουμε από την Ἱστορία µας χωρίς να την αφήνουμε να µας παγιδεύει 
στο μίσος. Η Πλατφόρμα «Ενωμένη Κύπρος» καλεί όλους τους Κυπρίους κάθε 
εθνότητας να συμμετάσχουν σ᾽ αυτή τη γιορτή της ενότητας, σ᾽ αυτή τη διακήρυξη 
της αποφασιστικότητάς µας για λύση. Για να δώσουμε καθαρό και δυνατό το μήνυμα 
προς τους δυο ηγέτες και προς τη διεθνή κοινότητα: Ειρήνη στην Κύπρο. λύση τώρα. 


